Ihana päällikkö
Mikä tuoksu palmujen alla!
 Ah!
 Ruusunpunaiset kakadut
 pudottavat hämmästyneinä
 puoleksisyödyt hedelmät maahan.
 Ooo – nuori päällikkö kulkee kosioteillä!
 Hän on valmistanut suloisen voiteen
 kokosmaidosta ja lemuavista yrteistä,
 ja hänen ruumiinsa tuoksuu kuin laiva
 täynnä hedelmiä ja kukkia ja kanelia.
 Mikä jumalallinen päällikkö!
 Hänen molempiin poskiinsa ja rintoihinsa
 on tatuoitu valkoinen aurinko,
 ja seppele hehkuvia kukkia
 kiertyy hänen lanteillensa.

 Ja tytöt kirkuvat
 niin rakastuneesti:
»Ooo, ihana päällikkö!»
 ja seisovat somina kuin ruukkunsa,
 kun hän astuu keikaroiden kaivolle
 palmujen alta.